A tous cels qui verront ces présentes lettres, nous Jehan, sire de Tanlay, et Marguerite, sa femme, salut en Nostre-Seigneur. Nous façons à sçavoir que nous avons doné, ottroié et quité à touz jours mais sans espérance de rapeler ne ravoir, à révérent père nostre cher cosin, Erard, avesque d’Aucerre par la grâce de Dieu, tot le droit que nos avons et poons avoir par quelque cause que ce soit, ou atendons avoir au fié que lediz avesque et si hoirs doivent tenir de nos par raison de la seigneurie de Saint-Vinemer, liqueux fiez est assis en partie en la ville de Lesignes et aus viles d’Ancy et Argentenay: c’est à sçavoir la mitié dou fié, l’autre mitié apartient à Philippes de Bragelongne, escuier; louquel don nous promettons à tenir et à garder en bonne foy, par nos et par noz hoir au devant dit evesque et à ses hoir. Et pour ce que ce soit fort et estable, nous avons scellées ces présentes lectres de nos seaux. Ce fu fait en l’an de grâce M CC sexante et quinze, ou mois de mars.